**Detalierea și plafoanele maxime ale categoriilor și sub-categoriilor de cheltuieli eligibile**

Categoriile și sub-categoriile de cheltuieli eligibile aplicabile în cadrul acestui apel de proiecte depus în MySMIS sunt:

|  |  |
| --- | --- |
| **Categorie** | **Subcategorie** |
| 3 - cheltuieli cu achiziţia imobilelor deja construite | 6 - Cheltuieli cu achiziţia imobilelor deja construite |
| 6 - cheltuieli cu achiziţia de mijloace de transport | 14 - cheltuieli cu achiziţia de mijloace de transport indispensabile pentru atingerea obiectivului operaţiunii |
| 7 - cheltuieli cu auditul achiziționat de beneficiar pentru proiect | 15 - cheltuieli cu auditul achiziționat de beneficiar pentru proiect |
| 8 - cheltuieli de informare, comunicare și publicitate | 17 - cheltuieli de informare și publicitate pentru proiect, care rezultă din obligațiile beneficiarului |
| 18 - cheltuieli de promovare a obiectivului de investiţie/ produsului/ serviciului finanţat |
| 12 - cheltuieli pentru obținerea și amenajarea  terenului | 34 – cheltuieli pentru achiziţia terenului cu sau fără construcţii |
| 38 - cheltuieli pentru amenajarea terenului |
| 39 - cheltuieli cu amenajări pentru protecția mediului şi aducerea la starea iniţială |
| 13 - cheltuieli pentru asigurarea utilităţilor necesare obiectivului | 40 - cheltuieli pentru asigurarea utilităţilor necesare obiectivului |
| 14 - cheltuieli pentru proiectare și asistență tehnică | 42 - studii cf HG 907/studii de teren cf HG 28 |
| 43 - cheltuieli pentru (documentaţii suport) şi obținere avize, acorduri, autorizații |
| 44 - proiectare și inginerie |
| 45 - cheltuieli pentru consultanță |
| 46 - cheltuieli pentru asistență tehnică |
| 15 - cheltuieli pentru investiția de bază | 53 - cheltuieli pentru construcții și instalații |
| 54 - cheltuieli cu dotările (utilaje, echipamente cu și fără montaj, dotări) |
| 181 - cheltuieli pentru infrastructura rutieră, poduri, pasaje utilizate prioritar de transportul public urban de călători |
| 55 - cheltuieli cu active necorporale |
| 16 - cheltuieli cu organizarea de șantier | 57 - cheltuieli pentru lucrări de construcții și instalații aferente organizării de șantier |
| 58 - cheltuieli conexe organizării de șantier |
| 17 - cheltuieli pentru comisioane, cote, taxe | 59 - cheltuieli pentru comisioane, cote, taxe |
| 18 - cheltuieli diverse și neprevăzute | 60 - cheltuieli diverse și neprevăzute |
| 29 - cheltuieli cu servicii | 100 - cheltuieli pentru consultanță și expertiză, inclusiv pentru elaborare P.M.U.D. |

Observaţie: Cheltuielile eligibile sunt aferente unor activităţi eligibile din O.S. 3.2 ( a se vedea şi secţiunea 4.4.3 din ghid).

* **Categoria 3 - Cheltuieli cu achiziţia imobilelor deja construite**
* **Sub-categoria 6 - Cheltuieli cu achiziţia imobilelor deja construite**

Ȋn această sub-categorie sunt incluse cheltuielile efectuate pentru achiziţia imobilelor deja construite, inclusiv terenul pe care se află construcţia, în conformitate cu prevederile din Hotărârea Guvernului nr. 399/2015.

Valoarea imobilelor achiziţionate, se va stabili pe baza evaluării efectuate de un expert ANEVAR (conform legislaţiei în vigoare: *Hotărârea nr. 353/2012 pentru aprobarea Regulamentului de organizare şi funcţionare a Uniunii Naţionale a Evaluatorilor Autorizaţi din România* şi *Ordonanţa nr. 24/2011 privind unele măsuri în domeniul evaluării bunurilor*).

Cheltuielile categoriei 3 - *Cheltuieli cu achiziţia imobilelor deja construite*, cumulate cu cele ale sub-categoriei 34 - *Cheltuieli pentru achiziţia terenului cu sau fără construcţii*, sunt eligibile în limita a 10% din valoarea totală eligibilă a proiectului.

* **Categoria 6 - Cheltuieli cu achiziţia de mijloace de transport**
* **Sub-categoria 14 - Cheltuieli cu achiziţia de mijloace de transport indispensabile pentru atingerea obiectivului operaţiunii**

Ȋn această sub-categorie sunt incluse cheltuieli pentru achiziționarea următoarelor categorii de mijloace de transport în comun: troleibuze, precum și autobuze de următoarele tipuri:

* Autobuze alimentate cu gaz natural comprimat (CNG);
* Autobuze alimentate cu gaz natural lichefiat (LNG);
* Autobuze alimentate cu esteri metilici ai acizilor grași (FAME)
* Autobuze alimentate cu ulei vegetal hidrotratat (HVO);
* Autobuze alimentate cu bioetanol;
* Autobuze electrice;
* Autobuze hibride de tip diesel/electric;
* Autobuze hibride cu celule de combustibil pe bază de hidrogen/electricitate.
* **Categoria 7 - Cheltuieli cu auditul achiziționat de beneficiar pentru proiect**
* **Sub-categoria 15 - Cheltuieli cu auditul achiziționat de beneficiar pentru proiect**

Ȋn această sub-categorie sunt incluse **cheltuielile cu activitatea de audit financiar extern pentru auditatea cheltuielilor din cererile de rambursare.**

În cazul în care solicitanţii optează pentru încheierea unor contracte de audit financiar pentru auditatea cheltuielilor din cererile de rambursare, se vor avea în vedere specificațiile pentru auditatea cheltuielilor menționate în Modelul\_L.

Aceste cheltuieli sunt eligibile în limita de maximum 5.000 lei/ trimestrial, aferente activităţilor ce pot fi auditate în trimestrul respectiv.

* **Categoria 8 - Cheltuieli de informare, comunicare și publicitate**
* **Sub-categoria 17 - Cheltuieli de informare și publicitate pentru proiect, care rezultă din obligațiile beneficiarului**

Ȋn această sub-categorie sunt incluse cheltuieli cu activitățile obligatorii de informare și publicitate aferente proiectului, eligibile în conformitate cu prevederile contractului de finanţare, în limita a maximum 15.000 lei/proiect.

* **Sub-categoria 18 - Cheltuieli de promovare a obiectivului de investiţie/produsului/serviciului finanţat** **beneficiarului**

Ȋn această sub-categorie sunt incluse cheltuieli aferente materialelor şi acţiunilor de promovare a activităților proiectului și de conştientizare a populaţiei cu privire la avantajele/beneficiile utilizării serviciului de transportul public local de călători şi/sau a modurilor nemotorizate de transport, în funcție de activitățile proiectului, în limita a maximum 100.000 lei/proiect. Astfel, în scopul enunţat pot fi eligibile cheltuielile cu: afișe, bannere, spoturi audio și video (inclusiv pentru difuzarea acestora), broşuri, pliante, de exemplu, pentru învăţarea utilizării anumitor componente de „e-ticketing” sau a facilităţilor pentru persoane cu mobilitate redusă, hărţi cu trasee de transport public/moduri nemotorizate de transport.

* **Categoria 12 - Cheltuieli pentru obținerea și amenajarea terenului**
* **Sub-categoria 34 – Cheltuieli pentru achiziţia terenului cu sau fără construcţii**

Ȋn această sub-categorie sunt incluse cheltuielile efectuate pentru cumpărarea de terenuri/exproprieri, în conformitate cu prevederile din Hotărârea Guvernului nr. 399/2015.

Valoarea terenurilor achiziţionate, se va stabili pe baza evaluării efectuate de un expert ANEVAR (conform legislaţiei în vigoare: *Hotărârea nr. 353/2012 pentru aprobarea Regulamentului de organizare şi funcţionare a Uniunii Naţionale a Evaluatorilor Autorizaţi din România* şi *Ordonanţa nr. 24/2011 privind unele măsuri în domeniul evaluării bunurilor*).

Cheltuielile sub-categoriei 34 - *Cheltuieli pentru achiziţia terenului cu sau fără construcţii*, cumulate cu cele ale categoriei 3 - *Cheltuieli cu achiziţia imobilelor deja construite*, sunt eligibile în limita a 10% din valoarea totală eligibilă a proiectului.

* **Sub-categoria 38 - Cheltuieli pentru amenajarea terenului**

Ȋn această sub-categorie sunt incluse cheltuielile efectuate la începutul lucrărilor pentru pregătirea amplasamentului şi care constau în demolări, demontări, dezafectări, defrişări, cheltuieli pentru colectare, sortare şi transport la depozitele autorizate al deşeurilor rezultate, sistematizări pe verticală, accesuri/alei/drenuri/rigole/canale de scurgere, ziduri de sprijin, drenaje, epuizmente (exclusiv cele aferente realizării lucrărilor pentru investiţia de bază), lucrări pentru pregătirea amplasamentului, cheltuieli pentru relocarea/protecţia utilităţilor (devieri reţele de utilităţi din amplasament).

* **Sub-categoria 39 - Cheltuieli cu amenajări pentru protecția mediului şi aducerea la starea iniţială**

Ȋn această sub-categorie sunt incluse cheltuieli efectuate pentru lucrări şi acţiuni de protecţia mediului şi aducerea la starea iniţială, inclusiv pentru refacerea cadrului natural după terminarea lucrărilor, precum plantare de copaci, reamenajarea spaţiilor verzi, lucrări/acţiuni pentru protecţia mediului.

În această sub-categorie pot fi incluse cheltuielile aferente activităţii de plantare de aliniamente de arbori și arbuști (activitatea 3, categoria C)**.**

* **Categoria 13 - Cheltuieli pentru asigurarea utilităţilor necesare obiectivului**
* **Sub-categoria 40 - Cheltuieli pentru asigurarea utilităţilor necesare obiectivului**

Ȋn această sub-categorie sunt incluse cheltuieli aferente asigurării cu utilităţile necesare funcţionării obiectivului de investiţie precum: alimentare cu apă, canalizare, alimentare cu gaze naturale, agent termic, energie electrică, telecomunicaţii, drum de acces, care se execută pe amplasamentul obiectivului de investiţie delimitat din punct de vedere juridic, ca aparţinând obiectivului de investiţie, precum şi cheltuielile aferente racordării la reţelele de utilităţi.

* **Categoria 14 - Cheltuieli pentru proiectare și asistență tehnică**

Ȋn cazul proiectelor ce cuprind doar lucrări de construcții sau atât lucrări de construcții, cât și achiziționarea de echipamente și/sau mijloace de transport, cheltuielile cumulate pentru proiectare şi asistenţă tehnică constituite din sub-categoriile 42, 43, 44, 45 și 46 sunt eligibile în **limita maximă de 10%** din valoarea cheltuielilor eligibile cumulate finanţate în cadrul Categoriei 6 - *Cheltuieli cu achiziţia de mijloace de transport* şi a Categoriei 15 - *Cheltuieli pentru investiția de bază*.

Ȋn cazul proiectelor ce vizează doar achiziționarea de echipamente, cheltuielile cumulate pentru proiectare şi asistenţă tehnică constituite din sub-categoriile 42, 43, 44, 45 și 46 sunt eligibile în **limita maximă de 5%** din valoarea cheltuielilor eligibile cumulate finanţate în cadrul Categoriei 6 - *Cheltuieli cu achiziţia de mijloace de transport* şi a Categoriei 15 - *Cheltuieli pentru investiția de bază*.

* **Sub-categoria 42 - Studii cf HG 907/studii de teren cf HG 28**

Sunt cuprinse cheltuielile pentru studii geotehnice, geologice, hidrologice, hidrogeotehnice, fotogrammetrice, topografice, de stabilitate ale terenului pe care se amplasează obiectivul de investiţie, studii de specialitate necesare în funcţie de specificul investiţiei: studii de trafic şi studii de circulaţie.

* **Sub-categoria 43 - Cheltuieli pentru (documentaţii suport) şi obținere avize, acorduri, autorizații**

Sunt incluse cheltuielile pentru:

1. obţinerea/prelungirea valabilităţii certificatului de urbanism;
2. obţinerea/prelungirea valabilităţii autorizaţiei de construire/desfiinţare;
3. obţinerea avizelor şi acordurilor pentru racorduri şi branşamente la reţele publice de apă, canalizare, gaze, termoficare, energie electrică, telefonie etc.;
4. întocmirea documentaţiei, obţinerea numărului cadastral provizoriu şi înregistrarea terenului în cartea funciară;
5. obţinerea actului administrativ al autorităţii competente pentru protecţia mediului;
6. alte avize, acorduri şi autorizaţii.

* **Sub-categoria 44 - Proiectare și inginerie**

Sunt incluse cheltuielile pentru expertizare tehnică a construcţiilor existente, pentru elaborarea tuturor fazelor de proiectare (studiu de fezabilitate/studiu de oportunitate/documentaţie de avizare a lucrărilor de intervenţie, proiect tehnic şi detalii de execuţie), pentru plata verificării tehnice a proiectării, precum şi pentru elaborarea documentaţiilor necesare obţinerii acordurilor, avizelor şi autorizaţiilor aferente obiectivului de investiţie (documentaţii ce stau la baza emiterii avizelor şi acordurilor impuse prin certificatul de urbanism, documentaţii urbanistice, studii de impact, studii/expertize de amplasament, etc).

* **Sub-categoria 45 - Cheltuieli pentru consultanță**

Sunt incluse cheltuielile efectuate, după caz, pentru:

1. plata serviciilor de consultanţă la elaborarea cererii de finanţare, pentru calcularea emisiilor de echivalent CO2 din transport;
2. plata serviciilor de consultanţă în domeniul managementului proiectului;
3. serviciile de consultanţă/asistenţă juridică în scopul elaborării documentaţiei de atribuire şi/sau aplicării procedurilor de atribuire a contractelor de achiziţie publică, dacă este cazul;
4. plata serviciilor de evaluare, efectuate de un expert ANEVAR, în vederea stabilirii valorii terenurilor achiziționate.

* **Sub-categoria 46 - Cheltuieli pentru asistență tehnică**

Sunt incluse cheltuielile efectuate, după caz, pentru:

1. asistenţă tehnică din partea proiectantului pe perioada de execuţie a lucrărilor şi pentru participarea proiectantului la fazele incluse în programul de control al lucrărilor de execuţie, avizat de către Inspectoratul de Stat în Construcţii;
2. plata diriginţilor de şantier, desemnaţi de autoritatea contractantă, autorizaţi conform prevederilor legale pentru verificarea execuţiei lucrărilor de construcţii şi instalaţii.

* **Categoria 15 - Cheltuieli pentru investiția de bază**
* **Sub-categoria 53 - Cheltuieli pentru construcții și instalații**

Aceste cheltuieli sunt incluse în devizul general al proiectului la liniile 4.1 - Construcţii şi instalaţii şi 4.2. - Montaj utilaje, echipamente tehnologice şi funcţionale.

În această sub-categorie sunt cuprinse cheltuielile efectuate pentru execuţia **lucrărilor de construcţii şi instalaţii** aferente obiectelor cuprinse în obiectivele de investiţie ale proiectului, precum şi **cheltuielile aferente montajului utilajelor tehnologice şi al utilajelor incluse în instalaţiile funcţionale, inclusiv reţelele aferente necesare funcţionării acestora**, conform cu descrierea activităţilor eligibile din ghidul specific (secţiunea 4.3.1.1) şi a celorlalte condiţii de eligibilitate din ghidul specific, pentru următoarele activităţi:

* 3.(A) Construirea/modernizarea/reabilitarea/extinderea traseelor de transport public electric (troleibuz, autobuz);
* 4. (A) Construirea/modernizarea/reabilitarea/extinderea depourilor/autobazelor aferente transportului public local/zonal de călători, inclusiv infrastructura tehnică aferentă;
* 5. (A) Construirea/modernizarea stațiilor de transport public urban (local/zonal) de călători -, troleibuz, autobuz urban;
* 6. (A) Crearea/extinderea/modernizarea sistemelor de bilete integrate pentru călători („e-bilete” sau „e-ticketing”)
* 7. (A) Construirea/modernizarea/extinderea de benzi dedicate, folosite exclusiv pentru mijloacele de transport public de călători
* 8. (A) Configurare/reconfigurarea infrastructurii rutiere pe străzile urbane deservite de transport public de călători, în vederea construirii/modernizării/extinderii benzilor dedicate pentru transportul public de călători, a construirii/modernizării /extinderii traseelor/pistelor pentru pietoni și biciclete, inclusiv construirea/modernizarea/reabilitarea părţii carosabile a infrastructurii rutiere, respectiv doar pentru **sub-activităţile**:
* Construirea/modernizarea/extinderea benzilor dedicate transportului public (sub-activitate obligatorie a acestei activităţi);
* Construirea/modernizarea/extinderea traseelor/pistelor pentru biciclete și pentru pietoni;
* Construirea/modernizarea/amplasarea de elemente pentru îmbunătățirea siguranței rutiere;
* Construirea/modernizarea/reabilitarea părţii carosabile a infrastructurii rutiere;
* 1.(B) Achiziționarea și instalarea punctelor de reîncărcare a autovehiculelor electrice și electrice hibride;
* 2. (B) Construirea/modernizarea/extinderea pistelor/traseelor pentru biciclete;
* 3. (B) Crearea/modernizarea/extinderea sistemelor de închiriere de biciclete (sisteme de tip „bike-sharing”, „bike-rental”);
* 4. (B) Construirea/modernizarea/extinderea de zone și trasee pietonale;
* 5. (B) Instalarea de sisteme de reducere/interzicere a circulației autoturismelor în anumite zone;
* 1. (C) Crearea/modernizarea/extinderea sistemelor de management al traficului, inclusiv a sistemului de monitorizare video, precum și a altor sisteme de transport inteligente (STI);
* 2. (C) Construirea/modernizarea/reabilitarea infrastructurii rutiere utilizate prioritar de transportul public urban de călători, în vederea reducerii emisiilor de echivalent CO2 din transportul rutier, respectiv doar pentru sub-activităţile:
* Construirea/modernizarea/extinderea traseelor/pistelor pentru biciclete și pentru pietoni;
* Crearea/instalarea Componentelor/sistemelor de managementul traficului;
* Construirea/modernizarea/amplasarea de elemente pentru îmbunătățirea siguranței rutiere;
* 4. (C) Construirea parcărilor de transfer de tip „park and ride”;
* Construirea/modernizarea/extinderea reţelei pluviale[[1]](#footnote-1) integrate din corpul străzilor urbane/ benzilor dedicate transportului public/ trasee, zone pietonale şi pentru biciclişti construite/reabilitate/modernizate/extinse prin proiect, precum şi a canalelor tehnice pentru reţele (exceptându-le pe cele din sub-categoria 181).
* **Sub-categoria 181 – Cheltuieli pentru infrastructura rutieră, poduri, pasaje destinate prioritar transportului public urban de călători**

Aceste cheltuieli sunt incluse într-un deviz pe obiect separat (a se vedea structura devizului obiectului conform legislaţiei în vigoare).

În această sub-categorie sunt cuprinse cheltuielile, în conformitate cu descrierea activităţilor eligibile din ghidul specific (secţiunea 4.3.1.1) şi a celorlalte condiţii de eligibilitate din ghidul specific, pentru următoarele sub-activităţi:

- 8. (A) Sub-activitatea „Construirea/modernizarea/reabilitarea podurilor şi a pasajelor supra şi subterane cu benzi dedicate transportului public de călători” din cadrul activităţii 8, categoria A;

- 2.(C) Sub-activitatea „Construirea/modernizarea/reabilitarea infrastructurii rutiere” din cadrul activităţii 2, categoria C;

- 2.(C) Sub-activitatea „Construirea/modernizarea/reabilitarea podurilor şi a pasajelor supra şi subterane utilizate prioritar de transportul public de călători” din cadrul activităţii 2, categoria C;

- Construirea/modernizarea/extinderea reţelei pluviale integrate[[2]](#footnote-2) din corpul străzilor urbane, poduri, pasaje (din această sub-categorie de cheltuieli) construite/reabilitate/modernizate prin proiect, precum şi a canalelor tehnice pentru reţele.

Cheltuielile pentru investiția de bază (Capitolul 4 – Cheltuieli pentru investiția de bază) din Devizul pe obiect, aferente acestei sub-categorii de cheltuieli pot fi eligibile în procent de maximum 40%, din suma cheltuielilor eligibile aferente Categoriei 6 - *Cheltuieli cu achiziţia de mijloace de transport* şi Categoriei 15 - *Cheltuieli pentru investiția de bază*.

În cadrul acestei sub-categorii de cheltuieli nu sunt incluse componentele sistemelor de transport public cu troleibuzul create/modernizate/reabilitate/extinse.

* **Sub-categoria 54 - cheltuieli cu dotările (utilaje, echipamente cu și fără montaj, dotări)**

Aceste cheltuieli sunt incluse în devizul general al proiectului la **liniile 4.3. Utilaje, echipamente tehnologice şi funcţionale care necesită montaj**, **4.4. Utilaje, echipamente tehnologice şi funcţionale care nu necesită montaj şi echipamente de transport** şi **4.5 Dotări**. În această sub-categorie sunt incluse cheltuielile efectuate pentru utilaje, echipamente tehnologice şi funcţionale, cu şi fără montaj, dotări, dacă este cazul, conform cu descrierea activităţilor eligibile din ghidul specific (secţiunea 4.3.1.1) şi a celorlalte condiţii de eligibilitate din ghidul specific pentru următoarele activităţi:

* 3.(A) Construirea/modernizarea/reabilitarea/extinderea traseelor de transport public electric (troleibuz, autobuz);
* 4. (A) Construirea/modernizarea/reabilitarea/extinderea depourilor/autobazelor aferente transportului public local/zonal de călători, inclusiv infrastructura tehnică aferentă;
* 5. (A) Construirea/modernizarea stațiilor de transport public urban (local/zonal) de călători - troleibuz, autobuz urban;
* 6. (A) Crearea/extinderea/modernizarea sistemelor de bilete integrate pentru călători („e-bilete” sau „e-ticketing”);
* 7. (A) Construirea/modernizarea/extinderea de benzi dedicate, folosite exclusiv pentru mijloacele de transport public de călători;
* 8. (A) Configurarea/reconfigurarea infrastructurii rutiere pe străzile urbane deservite de transport public de călători, în vederea construirii/modernizării/extinderii benzilor dedicate pentru transportul public de călători, a construirii /extinderii traseelor/pistelor pentru pietoni și biciclete, inclusiv construirea/modernizarea/reabilitarea părţii carosabile a infrastructurii rutiere, cu excepţia sub-activităţii „Construirea/modernizarea/reabilitarea podurilor şi a pasajelor supra şi subterane cu benzi dedicate transportului public de călători”;.
* 1.(B) Achiziționarea și instalarea punctelor de reîncărcare a autovehiculelor electrice și electrice hibride;
* 2. (B) Construirea/modernizarea/extinderea pistelor/traseelor pentru biciclete;
* 3. (B) Crearea/modernizarea/extinderea sistemelor de închiriere de biciclete (sisteme de tip „bike-sharing”, „bike-rental”);
* 4. (B) Construirea/modernizarea/extinderea de zone și trasee pietonale;
* 5. (B) Instalarea de sisteme de reducere/interzicere a circulației autoturismelor în anumite zone;
* 1. (C) Crearea/modernizarea/extinderea sistemelor de management al traficului, inclusiv a sistemului de monitorizare video, precum și a altor sisteme de transport inteligente (STI);
* 2. (C) Construirea/modernizarea/reabilitarea infrastructurii rutiere utilizate prioritar de transportul public de călători, în vederea reducerii emisiilor de echivalent CO2 din transportul rutier, cu excepţia sub-activităţilor „Construirea/modernizarea/reabilitarea infrastructurii rutiere” şi „Construirea/ modernizarea/reabilitarea podurilor şi a pasajelor supra şi subterane utilizate prioritar de transportul public de călători”;
* 4. (C) Construirea parcărilor de transfer de tip „park and ride”;
* **Sub-categoria 55 - cheltuieli cu active necorporale**

Aceste cheltuieli sunt incluse în devizul general al proiectului la linia **4.6. Active necorporale.**

Sunt incluse cheltuieli aferente activelor necorporale necesare proiectului aferente cheltuielilor eligibile menţionate în secţiunea 4.3.1.1 din ghid, respectiv a softurilor specializate necesare, dacă sunt achiziţionate separat de echipamentele aferente, după caz.

* **Categoria 16 - Cheltuieli cu organizarea de șantier**
* **Sub-categoria 57 - Cheltuieli pentru lucrări de construcții și instalații aferente organizării de șantier**

Sunt incluse cheltuielile aferente construirii provizorii sau amenajării la construcţii existente pentru vestiare pentru muncitori, grupuri sanitare, rampe de spălare auto, depozite pentru materiale, reţele electrice de iluminat şi forţă, căi de acces, branşamente/racorduri la utilităţi, împrejmuiri, panouri de prezentare, pichete de incendiu.

Sunt eligibile, de asemenea, cheltuielile de desfiinţare a organizării de şantier, inclusiv cheltuielile necesare readucerii terenurilor ocupate la starea lor iniţială, la terminarea execuţiei lucrărilor de investiţii.

* **Sub-categoria 58 - Cheltuieli conexe organizării de șantier**

Sunt incluse cheltuielile pentru: obţinerea autorizaţiei de construire/desfiinţare aferente lucrărilor de organizare de şantier, taxe de amplasament, închirieri semne de circulaţie, contractele de asistenţă cu poliţia rutieră, contract temporar cu furnizorul de energie electrică, cu furnizorul de apă, cu unităţi de salubrizare, taxe depozit ecologic; costul energiei electrice şi al apei consumate în incinta organizării de şantier pe durata de execuţie a lucrărilor; taxe locale; paza şantierului; închirieri de vestiare/barăci/containere/grupuri sanitare, chirii pentru ocuparea temporară a domeniului public.

* **Categoria 17 - Cheltuieli pentru comisioane, cote, taxe**
* **Sub-categoria 59 - Cheltuieli pentru comisioane, cote, taxe**

Sunt incluse cheltuielile pentru: cota aferentă Inspectoratului de Stat în Construcţii pentru controlul calităţii lucrărilor de construcţii, cota aferentă Inspectoratului de Stat în Construcţii pentru controlul statului în amenajarea teritoriului, urbanism şi pentru autorizarea lucrărilor de construcţii, cota aferentă Casei Sociale a Constructorilor, taxe pentru acorduri, avize şi autorizaţia de construire/desfiinţare.

* **Categoria 18 - Cheltuieli diverse și neprevăzute**
* **Sub-categoria 60 - Cheltuieli diverse și neprevăzute**

Cheltuieli diverse și neprevăzute sunt considerate eligibile dacă sunt detaliate corespunzător prin documente justificative şi doar în limita a 10% din valoarea eligibilă cumulativă a cheltuielilor cuprinse la sub-categoriile 38 - *Cheltuieli pentru amenajarea terenului*, 39 - *Cheltuieli cu amenajări pentru protecția mediului şi aducerea la starea iniţială* și la categoriile 13 - *Cheltuieli pentru asigurarea utilităţilor necesare obiectivului* și 15 - *Cheltuieli pentru investiția de bază* din bugetul proiectului.

Cheltuielile diverse şi neprevăzute vor fi folosite în conformitate cu legislaţia în domeniul achiziţiilor publice ce face referire la modificările contractuale apărute în timpul execuţiei.

* **Categoria 29 - Cheltuieli cu servicii**
* **Sub-categoria 100 –** **cheltuieli pentru consultanță și expertiză, inclusiv pentru elaborare P.M.U.D.**

a) Cheltuieli de consultanță și expertiză în elaborarea P.M.U.D

Sunt incluse cheltuielile efectuate pentru elaborarea şi actualizarea Planului de Mobilitate Urbană Durabilă, în limita maximă fie a 15.000 euro (indiferent de numărul populației orașului), fie a rezultatului obţinut prin înmulțirea numărul populaţiei municipiului/parteneriatului (INS 2016) şi valoarea de 1,50 euro/persoană. Cursul valutar la care se va calcula valoarea obținută în lei este cursul inforeuro din luna publicării ghidului.

Cheltuielile aferente elaborării P.M.U.D. vor fi incluse în bugetul unui (singur) proiect depus în cadrul P.I. 4e, O.S. 3.2. În cazul în care proiectul iniţial nu va fi finanţat, aceste cheltuieli pot fi incluse în bugetul altui proiect depus în cadrul P.I 4e, O.S. 3.2.

În cazul P.M.U.D. elaborat la nivel de zona periurbană sau metropolitană, se va include în bugetul proiectului doar suma cu care respectivul solicitant de finanţare (inclusiv partenerii, după caz) a contribuit la elaborarea acestui document strategic.

În ceea ce priveşte actualizarea P.M.U.D, aceasta poate fi necesară ca urmare a incidenţei prevederilor art. 2 din *Ordinul MDRAP nr. 233/2016 pentru aprobarea Normelor metodologice de aplicare a Legii nr. 350/2001 privind amenajarea teritoriului și urbanismul și de elaborare și actualizare a documentațiilor de urbanism.*

În ceea ce priveşte oraşele/municipiile din cele ADI constituite la nivel de Poli de creştere, acestea îşi pot realiza P.M.U.D. la nivel de arie de studiu ce cuprinde propriul teritoriu administrativ şi după caz, cel al zonei funcţionale proprii, ţinând seama de actualizarea prevederilor corespunzătoare din P.M.U.D. realizat la nivel de arie de studiu mai extinsă.

b) Cheltuieli de consultanță și expertiză pentru delegarea gestiunii[[3]](#footnote-3) serviciului de transport public de călători[[4]](#footnote-4), conform prevederilor Regulamentului (CE) nr. 1370/2007

Sunt incluse cheltuieli de consultanță și expertiză pentru elaborarea studiului de oportunitate[[5]](#footnote-5), inclusiv a analizei situaţiei existente, elaborarea documentaţiei de atribuire[[6]](#footnote-6) în cazul procedurilor competitive de atribuire a contactului, elaborare contract de delegare a gestiunii serviciului de transport public de călători[[7]](#footnote-7) şi anexele aferente[[8]](#footnote-8), după caz.

Aceste cheltuieli sunt eligibile în limita a 2% din valoarea eligibilă totală a unui singur proiect depus în cadrul O.S. 4.1 cu activităţi privind transportul public local/zonal de călători, ce necesită prezentarea contractului de servicii publice conform cu Regulamentul (CE) nr. 1370/2007[[9]](#footnote-9).

1. Dar nu şi pentru canalizarea apelor uzate; [↑](#footnote-ref-1)
2. Idem; [↑](#footnote-ref-2)
3. Conform art. 2 lit. e) din Legea 51/2006 republicată, cu modificările şi completările ulterioare, *delegarea gestiunii unui serviciu de utilităţi publice - acţiunea prin care o unitate administrativ-teritorială atribuie unuia sau mai multor operatori, în condiţiile prezentei legi, furnizarea/prestarea unui serviciu ori a unei activităţi din sfera serviciilor de utilităţi publice a cărui/cărei răspundere o are.* [↑](#footnote-ref-3)
4. Local/zonal; [↑](#footnote-ref-4)
5. A se vedea art. 22 alin. 3 din Legea 51/2006 republicată, cu modificările şi completările ulterioare; [↑](#footnote-ref-5)
6. A se vedea lit. d^1) a alin. (3) al art. 8 din Legea nr. 51/2006, republicată, cu modificările și completările ulterioare; [↑](#footnote-ref-6)
7. A se vedea clauzele din art. 29, alin. 11 din Legea nr. 51/2006 republicată, cu modificările şi completările ulterioare; [↑](#footnote-ref-7)
8. A se vedea art. 29, alin. 10 din Legea nr. 51/2006 republicată, cu modificările şi completările ulterioare; [↑](#footnote-ref-8)
9. A se vedea secţiunea 3.2.1 din ghidul specific; [↑](#footnote-ref-9)